二蟲吟
作者：鞏豐
朝代：宋

paragraphs: 鯤鵬至大兮，形載于莊周逍遥之篇。
蟋蟀至小兮，名託于周公七月之雅。
一則變化徙天池，一則悲鳴入牀下。
周公作詩陳艱難，瑣屑如與婦子言。
天經地緯發真藻，特驅小物歸毫端。
鵬大無倫世無有，揮斥八極隘宇宙。
世人有眼不見鵬，直頼莊周爲不朽。
當年蟋蟀吟秋時，秦家宮殿隋家墀。
鵬飛雖占九萬里，得地穩密誰如伊。
大鵬擊水翔寥漠，蟋蟀逢春死籬落。
二蟲得失何厚薄，天晴日午槐花落。